Akromiylar
Akromiylar (bazan Akramiya deb ham ataladi) — Akrom Yoʻldoshev tomonidan asos solingan diniy-siyosiy guruh (oqim). Akromiylar 2005-yil may oyida O‘zbekistonning Andijon shahridagi qo‘zg‘olondan keyin keng tanildi. Qozogʻiston hukumatining tahminlariga koʻra, Akromiya 1996-yil terrorchi Akrom Yoʻldoshev tomonidan Hizb ut-Tahrirdan ajralib chiqqan holda Fargʻona vodiysi hududida tuzilgan guruh. Guruh aʼzolari, asosan, hunarmandlardan iborat boʻlgan. Ular rasmiy ishxonalardan boʻshab, jamoa maʼqullagan mehnat faoliyati bilan shugullanganlar. Ular mavjud tuzumni tan olmaydilar, davlat, qonun, ota-onaga emas, faqat oqim sardorlariga boʻysunish lozim deb hisoblaydilar. Akromiylar asoschisi vahhobiylik taʼlimotiga tayanib, 1992-yilda 12 darsdan iborat „Iymonga yoʻl“ deb nomlangan dastur ishlab chiqqan. Dasturda oxirgi maqsad — islom davlatini barpo etishdan iborat ekani taʼkidlangan. Oʻzbekiston hukumati Yoʻldoshevning Iymonga yoʻl risolasidagi xalifalik yaratish maqsadi amaliy emasligi uchun tanqid qiladi. Yoʻldoshev buning oʻrniga mahalliy darajada Islom davlati yaratish tarafdori ekanligini aytgan. Akromiylar siyosiy hokimiyatga erishishning 5 bosqichini rejalashtirishgan: „Sirli“ yoki „maxfiy“. Moddiy. Maʼnaviy. „Uzviy maydon“. „Toʻntarish“. Dasturda diniy taassubga moyilligi bor shaxs tanlab olinishi, uning moddiy hayoti yaxshilanishi, ekstremizm, terrorchilik ruhidagi adabiyotlar bilan tanishtirilishi, boshliqning topshiriqlarini soʻzsiz bajarishi va nihoyat mavjud konstitutsiyaviy tuzumni agʻdarib tashlab, oʻz hokimiyatlarini oʻrnatishi bayon etilgan. Akromiylar hozirgi kunda musulmonlarga namoz, roʻza, zakot, haj farz emas, chunki biz kufr davlatida yashamoqdamiz, deb hisoblaydilar. To islom davlati qurilmaguncha, mazkur ibodatlarni bajarish shart emas deb qaraydilar. Oʻzbekiston sobiq bosh muftiysi Muhammad Sodiq Muhammad Yusuf „Akromiyaning Hizb ut-Tahrir va boshqa radikal siyosiy islomiy tashkilotlar bilan hech qanday aloqasi yoʻq. Men Akrom Yoʻldoshevning ta’limotini bid’at deb bilishimning mutlaqo boshqa sabablari bor“ degan edi. Yoʻldoshev musulmonlar besh vaqt namoz oʻqishlari yoki Ramazonda roʻza tutishlari shart emasligini aytadi, bu esa hato deydi Muhammas Sodiq Muhammad Yusuf. Markaziy Osiyo boʻyicha olim Sarah Kendzior Demokratizatsiya jurnalida guruhning mavjudligini shubha ostiga qoʻyib, Andijon voqealari Oʻzbekiston hukumati tashkilotni yiqitishni oqlash uchun tashkil qilganini aytib oʻtgan.